

Република Србија

ОСНОВНА ШКОЛА „НАДЕЖДА ПЕТРОВИЋ“

Сићево,18311

Број: 01-628

Датум: 31.03.2020. године

На основу члана 126. став 4. тачка 18), а у вези са чланом 105. Закона о основама система образовања и васпитања („Службени гласник РС“, број 88/17, 27/18 и др. закон, 10/19 и 6/20), на основу члана 192, а у вези са чл. 55. и 56. Закона о раду („Службени гласник РС”, бр. 24/2005, 61/2005, 54/2009, 32/2013, 75/2014, 13/2017 - одлука УС, 113/2017 и 95/2018 – аутентично тумачење), у складу са Одлуком о проглашењу ванредног стања („Службени гласник РС”, бр. 29/2020), Уредбом о организовању рада послодаваца за време ванредног стања („Службени гласник РС”, број 31/2020), одлукама Владе Републике Србије, препорукама Института за јавно здравље Србије „Др Милан Јовановић Батут” и Светске здравствене организације, члана 105. став 2. тачка 21) Статута Основне школе „Надежда Петровић“ Сићево (дел. бр. 01-1764 од 17.08.2019. године), Одлуке о организацији рада Основне школе „Надежда Петровић“ Сићево и поступању запослених током трајања ванредног стања због заразне болести covid-19 („корона вирус”) (дел. бр. 01-560/2 од 17.03.2020. године), Наредбе градског штаба за ванредне ситуације Града Ниша (бр. 105-7/2020-01 од 25.03.2020. године) и Обавештења министра просвете, науке и технолошког развоја (број: службено од 26.03.2020. године), директор Основне школе „Надежда Петровић“ Сићево, дана 31.03.2020. године, доноси

**ОДЛУКУ О ОРГАНИЗАЦИЈИ РАДА ПОМОЋНОГ ОСОБЉА ОСНОВНЕ ШКОЛЕ „НАДЕЖДА ПЕТРОВИЋ“ СИЋЕВО И ЊИХОВОМ ПОСТУПАЊУ ТОКОМ ТРАЈАЊА ВАНРЕДНОГ СТАЊА ЗБОГ ЗАРАЗНЕ БОЛЕСТИ COVID-19 („КОРОНА ВИРУС”)**

**Члан 1.**

У Школи је сваког радног дана у периоду од 08:00 до 11:00 часова организовано дежурство и то: понедељком дежура наставник предметне наставе , директор Школе и помоћни радник, уторком секретар Школе и помоћни радник, средом шеф рачуноводства и помоћни радник, четвртком наставник разредне наставе, директор и помоћни радник и петком координатор Тима за координацију и организовање образовно васпитног рада на даљину за време трајања ванредног стања(директор, педагог и андрагошки асистент) и помоћни радник, а домар Школе свакодневно откључава и закључава Школу.

Помоћно особље дежура сваког радног дана по распореду који ће бити достављен запосленима, изузев запослених који спадају у категорије стано­вни­штва угрожене од вируса COVID-19 („корона вирус”) у складу са одлукама и пре­по­рукама надлежних органа и институција.

**Члан 2.**

**Запослени на пословима помоћног особља** ће обављати послове из свог делокруга уз посебну примену мера здравствене заштите садржаних у препорукама Института за јавно здравље Србије „Др Милан Јовановић Батут” и Светске здравствене организације.

**Члан 3.**

Распоред радног времена за сваку групу утврдиће директор Школе или секретар Школе и исти доставити запосленима путем телефонског позива или путем друштвених мрежа најкасније осам сати пре отпочињања рада, а у изузетним ситуацијама и сат времена пре отпочињања рада, када о распореду радног времена могу бити обавештени и путем телефонског позива.

**Члан 4.**

Када не раде у просторијама Школе, запослени на пословима помоћног особља дужни су да се јаве на позив директора Школе или секретара Школе и да дођу у просторије Школе, како би обав­љали послове у просторијама Школе.

Имајући у виду околности, које могу настати због ванредног стања, у изузетним непредвиђеним ситуацијама запослени може бити позван да ради у просторијама Школе по налогу директора Школе или секретара Школе и онда када није у оба­вези да ради у просторијама Школе, према распореду свог радног времена.

Имајући у виду околности, које могу настати због ванредног стања, у изузетним непредвиђеним ситуацијама запослени може бити позван да по налогу Градског штаба за ванредне ситуације Града Ниша буде стављен на располагање Штабу у циљу пружања помоћи старијим суграђанима и за друге потребе Штаба током ванредног стања.

**Члан 5.**

Поступање запослених супротно распореду радног времена утврђеном на основу одредби ове одлуке представља повреду радне дисциплине.

**Члан 6.**

Ова oдлука ступа на снагу одмах, истиче се на улазу у Школу и путем друштвених мрежа доставља запосленима.

**Члан 7.**

Све мере утврђене овом одлуком подложне су изменама и допунама у складу са одлукама Владе Републике Србије и околностима изазваним епидемијом „коронавируса“ у Републици Србији.

**О б р а з л о ж е њ е**

Услед увођења ванредног стања на територији Републике Србије, а у складу са Уредбом о организовању рада послодаваца за време ванредног стања, одлукама Владе Републике Србије, препорукама Института за јавно здравље Србије „Др Милан Јовановић Батут” и Светске здравствене организације, Одлуке о организацији рада Основне школе „Надежда Петровић“ Сићево и поступању запослених током трајања ванредног стања због заразне болести covid-19 („корона вирус”), Наредбе градског штаба за ванредне ситуације Града Ниша и Обавештења министра просвете, науке и технолошког развоја, донета је одлука као у диспозитиву.

На сва остала права и обавезе запослених за време трајања ванредног стања, сходно ће се примењивати одредбе Закона о основама система образовања и васпитања, Закона о раду, Посебног колективног уговора за запослене у основним и средњим школама и домовима ученика („Службени гласник РС“, број 25/15), а након престанка ванредног стања запослени ће обављати послове на начин одређен пре доношења ове одлуке.

Директор

Лидија Ћирић, с.р.